google/wiki40b huggingface dataset:
Fabio Cannavaro

Žaidimas klubuose

Savo profesionalaus žaidėjo karjerą Fabio pradėjo 1992 m. prisijungdamas prie Napoli klubo. Nuo 1995 m. žaidė Parma komandoje, kurioje sužaidė 212 rungtynių. Nuo 2002 iki 2010 m. jis žaidė tokiuose Italijos klubuose kaip Milano Inter, Turino Juventus ir Ispanijoje Madrido Real klube.
2010 m. birželio 2 d. buvo paskelbta, kad po XIX pasaulio futbolo čempionato italas prisijungs prie JAE futbolo klubo Al-Ahli, su kuriuo pasirašė dvejų metų sutartį. Per 16 rungtynių italas pelnė du įvarčius. Po pirmo sezono JAE ekipa paskelbė nutraukianti sutartį su Fabio dėl nepateisintų vilčių. 2011 m. liepos 9 d. baigė profesionalaus futbolininko karjerą ir tapo treneriu.

Žaidimas nacionalinėje rinktinėje

Nacionalinėje komandoje Fabio žaidė nuo 1997 m. sausio 22 d. Su rinktine žaidė 2006 m. pasaulio čempionate, kur buvo komandos kapitonas ir laimėjo pasaulio čempionų taurę.
2006 metų gruodį laimėjo FIFA Pasaulio metų žaidėjo (FIFA World Player of the Year) apdovanojimą, taip pat buvo išrinktas Europos metų futbolininku (European Footballer of the Year).
Žaidėjas dalyvavo ir XIX pasaulio futbolo čempionate, kuris vyko PAR 2010 m. Po šio čempionato, kuriame Italijos ekipa nesugebėjo pereiti į antrą etapą, italas paskelbė, kad baigia karjerą Italijos rinktinėje.
Algirdas Garliauskas

Algirdas Garliauskas (1932 m. sausio 10 d. Pavyžintys, Saldutiškio valsčius) – Lietuvos informatikas, habilituotas technologijos mokslų daktaras.

Biografija

1955 m. baigė Vilniaus pedagoginį institutą. 1977 m. technikos mokslų daktaras.
1968–1978 m. TSRS mokslų akademijos Aukštųjų temperatūrų instituto mokslo darbuotojas. 1978–1980 m. dėstė Maskvos valdymo institute. Nuo 1982 m. Matematikos ir kibernetikos instituto (nuo 1990 m. Matematikos ir informatikos institutas) Neuroinformatikos laboratorijos vadovas. 1982–2000 m. Vilniaus universiteto dėstytojas, nuo 1996 m. Vilniaus Gedimino technikos universiteto dėstytojas. Nuo 1984 m. profesorius. 1999 m. stažavo Tokijo RIKEN institute. Nuo 1989 m. Lietuvos mokslininkų sąjungos Informatikos skyriaus pirmininkas, nuo 2001 m. Sinergetinio smegenų mokslo tyrimo centro tarybos vadovas.

Mokslinė veikla

Svarbiausi darbai iš energetinių sistemų modeliavimo, dirbtinio intelekto, neurosistemų chaoso reiškinių netiesinės dinamikos ir smegenų vizualinės žievės topologijos modeliavimo. Parašė 5 monografijas.
SG Dynamo Dresden

Istorija

Klubo ištakos siekia 1948 m., kai buvo įkurtas SV Volkspolizei Dresden. Nuo 1953 m. žinomas kaip SG Dynamo Dresden.
Net 31 sezoną žaidė VDR aukščiausiojoje lygoje. Susijungus Rytų ir Vakarų Vokietijoms kurį laiką žaidė Bundeslygoje, bet joje neįsitvirtino.
Aleksoto malūnas

Aleksoto malūnas stovi Kaune, Žemutinėje Fredoje, kairiajame Nemuno krante.

Istorija

1879 m. nuspręsta statyti Kauno tvirtovę. 1882 m. pradėti statyti gynybiniai pastatai. Kartu su jais buvo statomi kiti aktualūs infrastruktūros objektai: Kauno geležinkelio stotis, geležinkelis, sandėliai, kareivinės. Šlaitais apsaugotoje Žemutinėje Fredoje pastatytas grūdų sandėlių kompleksas ir malūnas. Statyba baigta 1890 m., nors rekonstrukcijos ir kiti statybų darbai tęsėsi iki pat 1915 m.
XX a. tarpukariu kompleksas atiteko Krašto apsaugos ministerijai. 1922 m. čia pradėta malti grūdus. Rekonstrukcijos darbams vadovavo inžinierius Antanas Gravrogkas. Malūnas įrengtas kariuomenės reikmėms, pastatytos „Seck“ firmos mašinos. Įrengtas gilus gelžbetoninis rūsys, 1925 m. šalia pastatytas elevatorius.
LTSR laikais įmonė buvo praplėsta, 1993 m. tapo AB „Kauno grūdai“. Iki įmonės nutiestas geležinkelio tinklas.
Audrys Antanaitis

Biografija

1977 m. baigė Klaipėdos 9-ąją vidurinę mokyklą, 1982 m. – Vilniaus universiteto Filologijos fakultetą, lietuvių kalbos ir literatūros specialybę, 2004 m. – Vilniaus universiteto Komunikacijos fakultetą, žurnalistikos specialybę.
1982–1983 m. Šalčininkų rajono Poškonių aštuonmetės mokyklos direktorius.
1985–1990 m. Lietuvių kalbos ir literatūros instituto mokslinis bendradarbis, aspirantas.
1990–1997 m. Lietuvos Respublikos kultūros ir švietimo ministerijos, Regioninių problemų ir tautinių mažumų departamento prie Lietuvos Respublikos Vyriausybės Ryšių su užsienio lietuviais skyriaus viršininkas.
2000–2012 m. Žinių radijo žurnalistas, laidų vedėjas. 2012–2015 m. „Laisvosios bangos“ radijo žurnalistas, laidų vedėjas. 2015–2017 m. interneto portalo Alkas.lt redaktorius, laidų vedėjas.
Kūrė lietuvių bendruomenes Sibire, Uzbekijoje ir Ukrainoje, organizavo penkias ekspedicijas į Rusijos lietuvių bendruomenes Altajuje, Tomske, Novosibirske, Krasnojarske, Omske, statė kryžius lietuviškuose kaimuose Saratovo srityje – Čiornaja Padinoje, Litovkoje, Talovkoje.
2017 m. lapkričio 21 d. paskirtas VLKK pirmininku.
Adrian Lulgjuraj

Biografija

Adrian gimė pajūrio mieste Ulcinyje (albanų kalba: Ulqin), esančiame šalia Albanijos sienos. Jis yra žinomas dėl savo labdaros darbo ir originalaus žanro muzikos. Jis dalyvauja įvairiuose TV šou ir muzikos festivaliuose, tokiuose kaip „Top Fest“.
MediaWiki

Licencijavimas

MediaWiki yra platinama laisvosios licencijos GNU GPL sąlygomis, tuo tarpu dokumentacijos naudojimo sąlygas nustato Creative Commons BY-SA 3.0 licencija ir viešo naudojimo sąlygos. Vadovai, žinynai ir Vikimedijos turinys platinami Creative Commons sąlygomis, o pagalbai (HELP) nustatytas viešo naudojimo režimas, todėl juos laisvai galima naudoti diegiant į kitus Wiki projektus.

Plėtojimas

MediaWiki projektą aktyviai plėtoja ir prižiūri savanorių bendruomenė. Vartotojams, kurie prisidėjo prie projekto kurdami svarbias pataisas, jų prašymu yra suteikiama galimybė peržiūrėti Apache Subversion, o dabar ir Git ir Gerrit saugyklų duomenis. Taip pat yra nedidelė grupelė apmokamų programuotojų, kurie plėtoja Vikimedijos fondo projektus. Vikimedija prisideda prie Google Vasaros kodo programos. Studentai gali vykdyti projektus susijusius su MediaWiki branduoliu ir papildiniais. Naujos MediaWiki versijos yra išleidžiamos trijų aštuonių mėnesių laikotarpyje. Įvairūs pataisymai, dažniausiai susiję su saugumo spragomis, išleidžiami pastebėjus problemas. MediaWiki naudoja viešą klaidų sekimo sistemą bugzilla.wikimedia.org.
Liepos 31

Šventės

(kol kas neįvestos)

Vardadieniai

Elena – Ignacas – Sanginas – Vykintė – Ignotas – Ignas
Lietuvos futbolo taurė 1995–1996 m.

Lietuvos futbolo taurė 1995–1996 m. – septintasis nepriklausomos Lietuvos futbolo taurės turnyras, vykęs nuo 1995 m. rugsėjo iki 1996 m. birželio.
Delvinė

Istorija

Pirmųjų gyventojų gyvenvietės liekanos datuojamos nuo akmens amžiaus eros laikotarpio. Šioje vietovėje taip pat gausiai randama ir kitų priešistorės – žalvario ir geležies amžiaus – gyvenviečių liekanų. Antikiniais laikais šioje vietoje apsigyveno ilyrų gentys, vėliau atsikėlė dabartinių graikų protėvių gentys. Nuo pat ankstyvosios antikos laikų, vietovė buvo smarkiai veikiama graikų kultūros, dauguma gyventojų buvo asimiliuoti graikų. Miesto apylinkės, ilgą laiką priklausė senovės antikinėms valstybėms: Makedonijai, Romos imperijai, Bizantijai.
Nuo VI a. pabaigos į Balkanų regioną ėmus skverbtis slavams, palaipsniui ši vietovė buvo apgyvendinta slavų genčių – dabartinių makedonų ir bulgarų protėvių, tačiau nepaisant to, dauguma slavakalbių persikėlėlių buvo asimiliuoti vietos graikų. Miesto apylinkės išliko daugiatautės: kompaktiškai gyveno, graikai, slavai ir tuomet pakankamai gausi rumunams artima arumunų tauta.
Viduriniaisiais amžiais miestas taip pat priklausė Bulgarijos ir Serbijos karalystėms, Epyro Despotijai, Venecijai, kol XIV a. atiteko Osmanų imperijai. Valdant turkams miestas tapo klestinčiu nedideliu miesteliu, pradėjo plisti islamas: 1670 m. miesto apraše minima, miesto gyventojų daugumą esant musulmonais, tik apylinkėse dar egzistuojančias krikščionių bendruomenes. Valdant osmanams, miestas tapo delvinos sandžako centru.
1912 m., Albanijai paskelbus nepriklausomybę, šis miestas atiteko pastarajai valstybei. Tačiau dėl gausios graikų bendruomenės, istorinio sąryšio su Graikija, miesto priklausomybė buvo ilgai ginčijama Graikijos Respublikos, siekiant šį miestą ir likusią pietų Albanijos teritoriją prisijungti prie savo teritorijos. Galiausiai, 1914 m. Korfu sutartimi buvo nuspręsta šį miestą, kaip ir likusią teritoriją, palikti Albanijos valdžioje, įpareigojant Albanijos vyriausybę pietų Albanijai (Šiaurės Epyrui) suteikti plačią autonomiją, kuri taip ir nebuvo suteikta.
Antrojo pasaulinio karo išvakarėse, 1939 m., miestas buvo užimtas Italijos kariuomenės. Prasidėjus II pasauliniam karui, 1940 m., Italijos – Graikijos karo metu, miestas buvo užimtas Graikijos kariuomenės, kurią 1941 m. su Vokietijos kariuomenės pagalba išstūmė ir miestą okupavo Italijos kariuomenė. 1943 m. miestas buvo okupuotas hitlerinės Vokietijos, kol, galiausiai, 1944 m. buvo išvaduotas Albanijos komunistų partizanų. Po karo, dėl emigracijos į Izraelį ir kitas šalis, nustojo egzistuoti ilgą laiką šiame mieste egzistavusi Ispanijos žydų (sefardų) bendruomenė.
1990 m., šaliai pasukus rinkos ekonomikos keliu ir to išdavoje pablogėjus ekonominei situacijai, miestas nukentėjo nuo milžiniškos ekonominės krizės. 1997 m., žlugus šalies finansinei sistemai, mieste kilo neramumų, smarkių susirėmimų su policija.

Architektūra ir archeologija

Dėl menko miesto ekonominio ir socialinio vaidmens istorijos bėgyje, miesto architektūra yra skurdi ir neįvairi. Yra išlikusių pilies liekanų, Osmanų imperijos laikų statinių, mečečių, ortodoksų bažnyčia. Komunizmo laikais pastatyta daugiaaukščių gyvenamųjų namų, pramonės įmonių.
Suzdalė

Istorija

Miestas pirmą kartą paminėtas 1027 m. Iki 1157 m. buvo kunigaikštystės sostine, o ją perkėlus į Vladimirą miesto reikšmė sumenko.
1238 m. miestą buvo užėmęs Čingischano karvedys (Batijus). Batijaus kariuomenė nusiaubė kraštą, o Suzdalės miestą sudegino.
Pranas Butkevičius

Biografija

P. Butkevičius baigė Varnių kunigų seminariją. Kunigu įšventintas 1850 m. Dirbo Telšiuose, Pajūryje. Nuo 1858 m. buvo Žvingių Šv. Kryžiaus Išaukštinimo parapijos (dab. Šilalės raj.) klebonas, literatas. Nuo 1859 m. Žvingių administratorius, nuo 1860 m. klebonas. Rėmė 1863 m. sukilimą.
Apie 1867 m. įsitraukė į vyskupo Motiejaus Valančiaus slaptą knygnešių organizaciją. M. Valančiaus kvietimu, dažnai lankydavosi pas jį Kaune. P. Butkevičius vyskupui pristatydavo jo Tilžėje išspausdintų knygų pirmuosius egzempliorius, kuriuos jam iš Ropkojų atgabendavo kun. Antanas Brundza. Norėdamas sudaryti oficialią dingstį lankytis Kaune, M. Valančius paskyrė jį Rietavo dekanu.
1871 m. sausio 18 d. P. Butkevičius buvo suimtas. Suimant kunigą pasipriešino gausiai susirinkę Žvingių parapijiečiai. Policijai teko kviestis net caro kazokus. P. Butkevičius už draudžiamos lietuvių spaudos platinimą buvo ištremtas į Kurganą (Tobolsko gubernija). Jis vėliau persikėlė į Jekaterinburgą. 1881 m. valdžia leido grįžti į Kauno guberniją. Apsistojo Kaune, kunigavo Šv. Kryžiaus (Karmelitų) parapijoje, benediktinių vienuolyno kapelionas, Kauno dekanas.
Kunigo P. Butkevičiaus atminimas įamžintas Knygnešių sienelėje.
Penula

Penula (lot. paenula) – storas berankovis vilnonis romėnų apsiaustas, panašus į pončą, – didelis audeklo gabalas su skyle galvai, laisvai kabantis klostėmis. Būdavo ir odinių penulų (lot. paenula scortea)
Pradžioje penulas vilkėdavo tik žemo statuso žmonės – vergai, kareiviai ir kt. III a. penulos pasidarė madingos, jas ėmė dėvėti kaip kelionėje ar jodinėjant patogų drabužį, saugantį nuo lietaus ir šalčio. Kelionėse penulas vilkėdavo ir moterys.
Aleksandras Severas buvo uždraudęs mieste moterims vilkėti penulą.
Vienu metu penula užėmė togos vietą, penula pasidarė dažnu miesto drabužiu. Šaltiniuose minima, kad oficialiai pasisakantys oratoriai vilkėdavo penulas.
382 m. išlaidų įstatymas nurodė, kad penula yra tinkamas kasdienis senatorių drabužis (vietoj karinės chlamidos), o toga paliekama ypatingoms valstybinėms progoms.
Atrodo, kad nuo orų apsisaugoti skirtos penulos galėjo turėti prisiūtą gobtuvą. 
Iš penulos atsiradęs bažnytinis arnotas.
Balzaminis actas

Balzaminis actas arba Modenos balzaminis actas (it. aceto balsámico) – brandinant statinėse vynuogių misos pagrindu gaminamas actas. Artimos juodai tamsiai rudos spalvos, specifinio intensyvaus saldžiarūgščio skonio bei savito kvapo. Konsistencija priklauso nuo brandinimo laiko – varijuoja nuo skystos iki tirštos. Modenos balzaminis actas laikomas vertingiausia maistinio acto rūšimi, delikatesu ir vertinamas gurmanų.

Pavadinimo kilmė

Balzaminį actą X amžiuje išrado Italijos provincijoje Modenoje, todėl tradiciškai jis tebevadinamas Modenos balzaminiu actu.

Gamybos technologija

Gaminamas iš virtos vynuogių misos ir statinėse laikyto vyno acto mišinio, viską daug metų perpylinėjant į skirtingas statines. Brandinimo laikas dažniausiai varijuoja tarp 3–25 metų, gali būti brandinama ir ilgiau. Klasikinė tiršto sirupo konsistencija ir skonio intensyvumas išgaunamas nuo 12 metų. Brandinant ilgiau, konsistencija tirštėja, skonis ir kvapas intensyvėja.
Priklausomai nuo brandinimo laiko ir kokybės, už originalų Modenos balzaminį actą prašoma 60–600€/L, už ilgiausiai brandintą aukščiausios kokybės – nuo 800–1200€/L.
Prekyboje siūloma ir pigesnių jo pakaitalų bei klastočių iš vyno acto, kuris nudažomas amoniakine karamele ar kitais dažikliais, dirbtinai sutirštinamas krakmolu ar kitais tirštikliais.

Naudojimas

Populiariausias naudojimo būdas: iš balzaminio acto, alyvuogių aliejaus, druskos bei pipirų gaminamas užpilas salotoms. Italijos Modenos regione garsus patiekalas – jautiena su balzaminio acto padažu.
Epic Games Poland

Istorija

Pavadinimas „People Can Fly“ buvo pasirinktas peržiūrėjus įvairius albumų ar dainų pavadinimus.
2007 m. rugpjūčio 20 d. didžiąją dalį įmonės akcijų įsigijo bendrovė „Epic Games“.
2007 m. spalio mėn. per interviu lenkų konsolių žaidimų žurnalui „Neo Plus,“ Adrianas Chmielarzas apibūdino „Epic Games“ ketinimus įsigyjant „People Can Fly“. Susidūrus su savojo variklio panaudojimo galimybių problemomis, „People Can Fly“ susidomėjo Unreal Engine varikliu, kas paskatino bendradarbiauti su „Epic Games“. Po demo pristatymo, „People Can Fly“ buvo nusamdyta sukurti papildomą turinį žaidimo „Gears of War“ AK versijai. Sužavėti jų darbu, „Epic“ nusprendė perleisti AK versijų kūrimą „People Can Fly“ įmonei. Būtent „Gears of War“ sėkmė ir paskatino bendrovę „Epic Games“ įsigyti „People Can Fly“.
2008 m. rugpjūčio mėn. „Epic“ pranešė, kad „Electronic Arts“ bus veiksmo žaidimo, kurį kuria „People Can Fly“, leidėja. 2010 m. balandį buvo paskelbta, kad tai bus „Bulletstorm“, pirmojo asmens šaudyklė.
Japonijos Alpės

Japonijos Alpės (jap. 日本アルプス = Nihon Arupusu) – kalnagūbrių grupė Japonijoje, Honšiū saloje. Sudaro trys kalnagūbriai: Hidos, Kiso ir Akaišio. Keletas viršukalnių viršija 3000 m aukštį. Aukščiausios: Kita (3193 m) ir Hotaka (3190 m). Yra veikiančių ir užgesusių ugnikalnių.
Japonijos Alpių kraštovaizdis labai primena Europos Alpes, todėl anglų archeologas William Gowland ir suteikė kalnams tokį vardą. Pradžioje Alpėmis jis pavadino tik Hidos kalnus, bet vėliau pavadinimas pritaikytas visai grupei.
Kalderono ledynas

Kalderono ledynas (it. Ghiacciaio del Calderone) yra Gran Saso kalnyne vidurio Italijoje. Šis ledynas yra šalia aukščiausios Apeninų viršukalnės Korno Grandė.
Nuo 1913 m., kuomet ištirpo Corral de la Veleta ledynas Siera Nevada kalnuose Ispanijoje, Kalderono ledynas tapo piečiausiu ledynu Europoje.
Tiesa, šis ledynas taip pat sparčiai tirpsta. 1794 m. jis buvo apie 4 milijonų kubinių metrų tūrio, 1916 m. - 3,3 milijonų kubinių metrų, o 1991 m. vos 360 931 kubinių metrų. 1998 m. Italijos geologai ištyrė, kad Kalderono ledynas ištirps per kelis dešimtmečius.
Vytautas Lalas

Biografija

Gimė 1982 m. liepos 21 d. Mažeikiuose. Užaugo ir savarankiškai pradėjo sportuoti Laižuvoje. Galiūnų sportu domėtis pradėjo būdamas maždaug dvylikos metų. Atvykęs mokytis į Mažeikius, pradėjo lankyti jėgos klubą „Mažeikių švyturys“. Tik pradėjęs lankyti sporto klubą V. Lalas dominavo tarp rajono rankų lenkikų, o 2005 metais tapo absoliučiu Lietuvos rankų lenkimo ir jaunių galiūnų čempionu.
Klaipėdoje baigęs maisto technologijos mokslus, dėl finansinių priežasčių V. Lalas 2005 metais persikėlė į Airiją. Ten profesionalaus sporto neapleido, toliau treniravosi ir 2012 metais pasaulio galiūnų čempionate (World’s Strongest Man) laimėjo sidabrą, nusileido tik Ž. Savickui.
Šv. Kazimiero draugija

Šv. Kazimiero draugija – Lietuvos klierikų slaptas būrelis, veikęs nuo 1889 m. Kaune ir katalikų visuomeninė spaudos leidimo organizacija, veikusi 1905–1940 m. Kaune.

Būrelis

Žemaičių kunigų seminarijos klierikų slaptas būrelis įsteigtas 1889 m. klieriko P. Šilinsko iniciatyva, veikęs iki 1892 m. Žymesni nariai: Antanas Kaupas, F. Lalis, Kazimieras Prapuolenis-Pakalniškis, Juozas Tumas-Vaižgantas. Draugijos tikslas buvo ruošti ir leisti lietuviškus tikybos raštus. išleido kun. K. Pronckiečio išverstą knygą „Šviesa Dievo akivaizdoje“. Veikla spartino lietuvių klierikų tautinės savimonės brandą.

Draugija

Katalikų visuomeninė spaudos leidimo organizacija įsteigta 1905 m. lapkričio 30 d. grupės kunigų. Turėjo 10 knygynų, kurių pirmas įsteigtas 1913 m. Kaune, nuo 1918 m. – spaustuvę „Šviesa“. 1905–1918 m. daugiausia knygų ir leidinių spausdino Banaičio spaustuvė. Lėšos buvo kaupiamos iš narių mokesčių, aukų, rinkliavų, vėliau ir iš leidybos pelno. 1906 m. turėjo 178 narius, 1914 m. apie 10 000, 1939 m. – 5000, iš jų apie 1000 gyveno JAV.
1940 m. sovietų valdžia draugijos veiklą uždraudė, turtas buvo konfiskuotas, beveik visi knygynuose ir sandėliuose saugoti draugijos leidiniai kaip makulatūra atiduoti Petrašiūnų popieriaus fabrikui.

Veikla

Leido religinę ir mokslinę literatūrą („Šventasis Raštas“ 6 1. 1911–1937 m., A. Aleknos „Lietuvos istorija“, 1909–1934 m., 9 leidimai, „Bažnyčios istorija“, 1919–1929 m., 3 leidimai, „Žemaičių vyskupas Motiejus Valančius“ 1922 m., A. Jakšto „Pradžia ir išsiplėtojimas protestantizmo Lietuvoje XVI a.“ 1909 m., „Meno kūrybos problemos“ 1931 m.), M. Valančiaus, A. Baranausko, J. Tumo-Vaižganto, Maironio, A. Jakšto-Dambrausko, M. Vaitkaus ir kitų kūrinius, vadovėlius (K. Bizausko „Literatūros teorija“ 1923 m., K. Paltaroko „Tikybos pirmamokslis“ 1928–1939 m. ir kt.), periodinius leidinius („Draugija“, „Nedėldienio skaitymas“, „Vienybė“, „Ganytojas“, „Rygos garsas“, „Žvaigždė“), išleido apie 740 pavadinimų knygų, iš jų apie 36 % religinių, apie 13 % vadovėlių, apie 30 % grožinės literatūros.
Jegorjevskas

Istorija

1328 m. šaltiniuose minimas Vysokojės kaimas, kuris nuo XVI a. vadintas Jegorjev‑Vysokojė, Jegorjevskojė (Šv. Jurgio garbei). 1778 m. gavo miesto teises ir pavadintas Jegorjevsku. XIX a. miestas pradėjo sparčiai augti, rengti dideli duonos turgūs, plėtota audimo pramonė. Tuo metu Jegorjevskas buvo vienas Pamaskvio sentikystės centrų.
Valkininkų sanatorijos mokykla

Istorija

Mokykla savo veiklą pradėjo 2005 m. Į mokyklą priimami visi į VšĮ Valkininkų vaikų ligoninę „Pušelė“ atvykę mokyklinio amžiaus vaikai iki 16 metų, besimokantys lietuvių ir rusų kalbomis.
Michel Friedman

Mišelis Frydmanas (vok. Michel Friedman; [miˈʃɛl ˈfʁi: tman]; g. 1956 m. vasario 25 d. Paryžiuje, Prancūzija) – vokiečių teisininkas, advokatas, politikas, žurnalistas, televizijos moderatorius. Nuo 2000 iki 2003 m. jis buvo Vokietijos žydų centrinės tarybos pirmininko pavaduotojas ir nuo 2001 iki 2003 m. Europos žydų kongreso pirmininkas. Žinomu tapo su savo politinių pokalbių laida Vorsicht! Friedman (1998–2003).

Kilmė ir išsilavinimas

Michelio tėvai buvo Lenkijos žydai, išgelbėti O. Šindlerio iš Aušvico koncentracinės stovyklos. 1965 m. šeima persikėlė iš Paryžiaus į Frankfurtą prie Maino. Čia jaunuolis tapo mokyklos seniūnu, vėliau Vokietijos žydų studentų vadovu.
Nutraukęs medicinos studijas, Frydmanas baigė teisę (1988 m.). Teisės mokslų daktaras (nuo 1994 m.) bei filosofijos (nuo 2010) daktaras.

Veikla

Vokietijos Krikščionių-Demokratų Sąjungos (CDU) narys (nuo 1983) buvo išrinktas į Frankfurto prie Maino žydų bendruomenės valdybą (1984) ir miesto savivaldybę (1985). Nuo 1994 iki 2000 politikas buvo Heseno CDU ir laikinai federacinėje CDU valdyboje (1994–1996). Nuo 2000 iki dabar Frydmanas priklauso Saro krašto CDU partijai.
Šalia politinių ušduočių Frydmanas buvo Antrojo Vokietijos televizijos kanalo (ZDF) tarybos narys (1990–2003). Savo laidose (Vorsicht! Friedman, 1998–2003; Friedman, 2001–2003) profesionalus retorikas parodė, „kad yra drąsus politinis mąstytojas, kuris priima aiškias pozicijas prieš neonacizmą, ksenofobiją bei antisemitinius reiškinius Vokietijos visuomenėje“ ir išsivystė į vieną iš populeriausių bet kartu ir labiausiai svarstomų moderatorių.
Atliekant Vokietijos žydų bendruomenės pirmininko pavaduotojo darbą M. Frydmanas buvo Jüdische Allgemeine savaitraščio leidėjas (2000–2003) ir įvairių kultūrinų fondų atstovas.
2003 m. liepą Frydmanas buvo nuteistas sumokėti piniginę baudą (17 400 €) dėl kokaino laikymo ir jo siūlymo priverstinai dirbančiom prostitutėm iš Ukrainos. Šios krizės metu Friedmanas atsistatydino nuo visų pareigų.
Grįžęs atgal į visuomeninį gyvenimą Frydmanas moderuoja politinę laidą Studio Friedman (nuo 2004) ir yra Jewish Agency for Israel stebėtojų tarybos narys (nuo 2005).

Šeima

2004 m. vedė televizijos moderatorę Bärbel Schäfer, su kuria turi sūnus Samuelį (g. 2005 m.) ir Oskarą (g. 2008 m.).
Muzikos asociacijos metų apdovanojimai 2018

Nominacijos

Laimėtojai pažymėti paryškintu šriftu.
Želvelė (laikraštis)

Želvelė – Ukmergės rajono Romos katalikų Želvos Šv. Ignaco parapijos dvisavaitis (iki 1994 m. – mėnesinis) leidinys, ėjęs nuo 1992 m.

Istorija

Tiražas 200 egz. Leido priedą jaunimui „Jaunimėlis“, kurį, nustojus eiti „Želvelei“ leidžia Želvos vidurinė mokykla.
Redaktoriai E.Tankūnas, Petras Avižienis.
Portadaunas

Istorija

Nors miesto įkūrimo pėdsakus galima atsekti iki XVII amžiaus, jis išaugo tik Viktorijos eros metu, pro jį nutiesus geležinkelį.
Portadaune kiekvienų metų liepą buvo rengiami Oranžinio ordino žygiai, o 1997 juos uždraudus rengiami protesto prieš draudimą žygiai.
MSV Duisburg

Istorija

Klubo ištakos siekia 1902 m.
Algirdas Augustaitis

Biografija

1985 m. baigė Lietuvos žemės ūkio akademiją. Nuo 1985 m. dirbo Akademijoje (vėliu tapusioje universitetu). 1992 m. paskirtas Miškų monitoringo laboratorijos vedėju. 2007 m. suteiktas profesoriaus vardas. 2011–2012 m. buvo Aplinkos instituto direktorius.

Mokslinė veikla

Mokslinio darbo sritys – miškotyra, ekologija, miškų vystymasis globalios kaitos sąlygomis. 1993 m. kūrė natūralių miško ekosistemų kompleksiško monitoringo programą, 2002–2012 m. buvo šios programos koordinatorius Lietuvoje. Nuo 1997 m. – Tarptautinės miškotyrininkų sąjungos narys.
Paskelbė daugiau kaip 100 mokslinių straipsnių. Su bendraautoriais parengė monografijas „Lietuvos miškų būklė ir ją sąlygojantys veiksniai“ (1999), „Miško ekosistemų monitoringas Lietuvoje“ (Monitoring of Forest Ecosystems in Lithuania, 1999),„Sąlygiškai natūralių ekosistemų kompleksiškas monitoringas: dešimtmečio rezultatai“ (2006).
A. Augustaitis už darbų ciklą „Aplinkos veiksnių kompleksiško poveikio miškų būklei ir produktyvumui dėsningumai“ apdovanotas 2016 m. Lietuvos mokslo premija.
Echoskopija

Echoskopija (gr. ēchō 'aidas' + skopeō 'žiūriu') – tyrimo metodas (kitaip dar vadinamas ultragarsiniu tyrimu), ultragarso bangų atspindžio nuo įvairių organų registravimas.

Echoskopas

Echoskopavimas atliekamas echoskopu – ultragarsiniu davikliu iš bario titanato arba kitų pjezokristalų, kurie, veikiami elektros srovės, spinduliuoja ultragarso bangas. Per sekundę įrenginys sukuria 300–1000 impulsų ir ultragarso bangų energija nukreipiama į audinį. Susidūrusios su audiniu arba skysčiu, bangos atsispindi ir grįžta į bangų daviklį, paverčiamos el. impulsais ir registruojamos registravimo aparatu (oscilografu).

Poveikis

Echoskopijai nenaudojami Rentgeno spinduliai, todėl echoskopija nepavojinga, neturi jokių pašalinių reiškinių, tinka tirti nėščiąsias. Echoskopinė procedūra saugi ir vaisiui, ir motinai.
Kroatijos futbolo varžybos 1997–1998 m.

Supertaurė

Croatia Zagreb iškovojo supertaurę be kovos, kadangi laimėjo ir čempionatą, ir taurę.